b'\n_START_ARTICLE_\nIazidisme\n_START_SECTION_\nDenominaci\xc3\xb3\n_START_PARAGRAPH_\nL\'origen del nom \xc3\xa9s conf\xc3\xbas: sembla que pot provenir de l\'antic persa yazat\xc3\xa0 (\'\xc3\xa9sser div\xc3\xad\'); aquest mot, en persa mitj\xc3\xa0 esdev\xc3\xa9 yazad o yazd, i en kurd yezid o yezdan. Diversos erudits, per\xc3\xb2, mantenen que el mot vindria m\xc3\xa9s aviat del nom del califa omeia Yazid I, una figura divinitzada en aquesta religi\xc3\xb3. D\'altra banda, \xc3\xaazid\xc3\xae deriva d\'Ezi (\'divinitat\' en kurd), i els seus practicants s\'autoanomenen ezid\xc3\xads ( \xd8\xa6\xdb\x8e\xd8\xb2\xdb\x8c\xd8\xaf\xdb\x8c \xc3\xaazid\xc3\xae o \xc3\xaazd\xc3\xae), excepte en algunes zones on es diuen dasin\xc3\xads.\n_START_SECTION_\nHist\xc3\xb2ria\n_START_PARAGRAPH_\nEls yazidites fan remuntar els inicis de la seva religi\xc3\xb3 fins a m\xc3\xa9s de 6.700 anys enrere, pretenent aix\xc3\xad que \xc3\xa9s la m\xc3\xa9s antiga del m\xc3\xb3n (llur any zero correspondria al 4750 aC). En tot cas, l\'origen del yazidisme sembla ser un llarg i complex proc\xc3\xa9s de sincretisme provinent de creences de l\'antiga Mesopot\xc3\xa0mia, enriquides pel contacte de les seg\xc3\xbcents religions com el zoroastrisme, el judaisme, el mitraisme, el cristianisme i l\'islam. D\'aquesta darrera prov\xc3\xa9 el fet que veneressin els omeies i en especial Yazid ibn Mu\xc3\xa0wiya, considerat com una encarnaci\xc3\xb3 de la divinitat. _NEWLINE_Al segle XII, un suf\xc3\xad \xc3\xa0rab, Ad\xc3\xad ibn Muss\xc3\xa0fir o xeic Ad\xc3\xad, es va establir a la vall de Lalish, al Kurdistan, on es va trobar amb aquesta poblaci\xc3\xb3 i les seves creences ancestrals. Ad\xc3\xad va fundar-hi una tariqa, l\'adawiyya, i va recodificar diversos costums dels aut\xc3\xb2ctons. Aquests van adherir-se a les seves ensenyances i el van considerar tamb\xc3\xa9 com a una reencarnaci\xc3\xb3 de la divinitat, venerant-lo des d\'aleshores com a un sant. El yazidisme actual \xc3\xa9s, doncs, una barreja d\'aquelles antigues pr\xc3\xa0ctiques amb el sufisme de l\'adawiyya._NEWLINE_Durant el per\xc3\xadode de la dominaci\xc3\xb3 mongola i selj\xc3\xbacida, la religi\xc3\xb3 es va expandir r\xc3\xa0pidament; al cap de nom\xc3\xa9s dues generacions, la comunitat dirigida per H\xc3\xa0ssan ibn Ad\xc3\xad havia crescut prou com per entrar en conflicte obert amb l\'atabeg de Mossul, el qual va fer matar H\xc3\xa0ssan el 1246. Pel que sembla, l\'oprobi dels musulmans m\xc3\xa9s ortodoxos envers la comunitat ja va comen\xc3\xa7ar en aquesta \xc3\xa8poca, considerant que es venerava d\'una manera excessiva el xeic Ad\xc3\xad i Yazid (l\'islam ortodox no aprova cap mena de veneraci\xc3\xb3 excepte envers D\xc3\xa9u)._NEWLINE_Al segle XIV un nombre important de tribus de la Turquia oriental van abra\xc3\xa7ar les creences yazidites, incl\xc3\xb2s els emirs d\'Al-Jazira.  Els l\xc3\xadders musulmans van comen\xc3\xa7ar a percebre el moviment com una amena\xc3\xa7a greu i van atacar-lo militarment; el 1414 va tenir lloc una batalla durant la qual es va destruir la tomba del xeic Ad\xc3\xad. Despr\xc3\xa9s de la Batalla de Txaldiran (1514), per\xc3\xb2, la influ\xc3\xa8ncia del yazidisme es va enfortir; els otomans van nomenar un dels seus adeptes "emir dels kurds" i, a la d\xc3\xa8cada del 1530, emirs yazidites dominaven la prov\xc3\xadncia de Soran. No obstant aix\xc3\xb2, amb el pas del temps, el seu poder va anar disminuint a causa de les conversions for\xc3\xa7ades a l\'islam i de les persecucions religioses cada cop m\xc3\xa9s nombroses. Tot i aix\xc3\xad, es va establir una dinastia de mirs (emirs) que a la fi de l\'Imperi Otom\xc3\xa0 encara gaudia d\'una forta influ\xc3\xa8ncia en certs territoris._NEWLINE_Al segle\xc2\xa0xix, les persecucions es van accentuar arran de les reformes Tanzimat (1839-1876), que van exacerbar l\'ambient d\'intoler\xc3\xa0ncia religiosa fins a culminar amb les matances a gran escala de les minories cristianes. Els yazidites van ser intensament perseguits, sobretot per certs l\xc3\xadders tribals kurds sunnites, com ara Mohammed Beg de Rowanduz (1832) i Bedir Khan Beg (1840), aix\xc3\xad com per funcionaris otomans, com Omar Wahbi Paix\xc3\xa0 (1893). Tot aix\xc3\xb2 va provocar una certa solidaritat entre aquestes minories perseguides; per exemple, els yazidites de Sinjar van protegir armenis durant el genocidi de 1915-1916._NEWLINE_A causa d\'aquesta situaci\xc3\xb3, durant el segle\xc2\xa0xix i principis del segle\xc2\xa0xx, molts yazidites van fugir cap a Ge\xc3\xb2rgia i Arm\xc3\xa8nia. A la segona meitat del segle\xc2\xa0xx, la major part dels que vivien a Turquia van fugir cap a Alemanya, i en la d\xc3\xa8cada del 1990, molts intel\xc2\xb7lectuals iraquians d\'aquesta confessi\xc3\xb3 tamb\xc3\xa9 hi van anar, jugant un paper actiu en l\'organitzaci\xc3\xb3 de la di\xc3\xa0spora. A la mateixa \xc3\xa8poca, una part dels yazidites iraquians va donar suport a la lluita dels kurds; a la revoluci\xc3\xb3 de 1991 es va poder veure algun grup yazidita amb una bandera amb els colors kurds: verd, vermell i groc (horitzontal, de dalt a baix). Per\xc3\xb2 en general, despr\xc3\xa9s es van considerar no sols un grup religi\xc3\xb3s, sin\xc3\xb3 un grup \xc3\xa8tnic separat dels kurds. Com altres pobles del Kurdistan, els yazidites, com a col\xc2\xb7lectiu, van adoptar una bandera nacional, vermella i blanca vertical amb un gran sol de 24 rajos (12 llargs i 12 m\xc3\xa9s curts, alternativament) al centre. El vermell representa la sang dels m\xc3\xa0rtirs; el blanc la pau i la igualtat, i el groc la font de la vida i la llum del poble.\n_START_SECTION_\nCaracter\xc3\xadstiques religioses\n_START_PARAGRAPH_\nLes dues caracter\xc3\xadstiques clau i interrelacionades del yazidisme contemporani s\xc3\xb3n la preocupaci\xc3\xb3 per l\'ortopraxi i la creen\xc3\xa7a en la metempsicosi. Per tal de respectar escrupolosament les normes que regeixen tots els aspectes de la vida, la pr\xc3\xa0ctica hi \xc3\xa9s m\xc3\xa9s important que l\'estudi de les escriptures, el dogma o la professi\xc3\xb3 de fe personal. Aquesta pr\xc3\xa0ctica s\'expressa per un sistema de castes, estrictes lleis aliment\xc3\xa0ries, la prefer\xc3\xa8ncia tradicional de viure exclusivament entre yazidites i l\'observaci\xc3\xb3 de diversos tab\xc3\xbas. La creen\xc3\xa7a en la metempsicosi \xc3\xa9s crucial: els yazidites creuen que els set \xc3\x89ssers Sants es reencarnen peri\xc3\xb2dicament en forma humana (kassa, concepte similar al dels avatars hind\xc3\xbas); aix\xc3\xb2 no sols refor\xc3\xa7a el sistema de castes, ja que els membres de les castes religioses dominants serien els descendents de les m\xc3\xa9s recents manifestacions dels \xc3\x89ssers Sants i del xeic Ad\xc3\xad i els seus companys, sin\xc3\xb3 que afavoreix el sincretisme quan s\'afirma que figures d\'altres tradicions eren manifestacions primerenques de kasses.\n_START_SECTION_\nCreences\n_START_PARAGRAPH_\nEl yazidisme \xc3\xa9s una religi\xc3\xb3 monoteista i, segons els seus practicants, eminentment no dualista. S\'hi explica que D\xc3\xa9u, \xc3\xbanic, etern i intangible, va crear el m\xc3\xb3n, per\xc3\xb2 que despr\xc3\xa9s va confiar-ne el desenvolupament exclusiu a set \xc3\x89ssers Divins (els Grans \xc3\x80ngels o heft sirr, \'Set Misteris\'), el m\xc3\xa9s important dels quals \xc3\xa9s Ta\xc3\xbcs Melek (\'\xc3\x80ngel Pa\xc3\xb3\'). Aquests \xc3\xa9ssers s\xc3\xb3n emanacions del D\xc3\xa9u \xc3\xbanic i no pas criatures separades d\'ell. Igualment, es considera que el mal no s\'oposa a D\xc3\xa9u sin\xc3\xb3 que prov\xc3\xa9 \xc3\xbanicament de l\'\xc3\xa9sser hum\xc3\xa0, el qual t\xc3\xa9 la llibertat d\'evitar-lo o no._NEWLINE_El m\xc3\xb3n, doncs, va ser creat per D\xc3\xa9u en forma d\'una perla blanca i va romandre concentrat i est\xc3\xa0tic durant 40.000 anys. Despr\xc3\xa9s d\'aix\xc3\xb2, va esclatar i va comen\xc3\xa7ar a desenvolupar-se vers la mat\xc3\xa8ria. \xc3\x89s durant aquest proc\xc3\xa9s que van anar apareixent els set \xc3\xa0ngels que, sota la direcci\xc3\xb3 de Ta\xc3\xbcs Melek, es van ocupar de l\'evoluci\xc3\xb3  i van crear Adam. Des d\'aleshores, l\'\xc3\x80ngel Pa\xc3\xb3 segueix tenint cura de la humanitat._NEWLINE_Per als yazidites, els set Grans \xc3\x80ngels corresponen als set dies de la creaci\xc3\xb3 i als set colors de l\'arc de sant Mart\xc3\xad, i s\'anomenen de diverses maneres segons les fonts, que semblen confuses. Aquests \xc3\xa0ngels s\'han anat encarnant amb diferents aparences i en diferents personatges. Aix\xc3\xad, el xeic Ad\xc3\xad seria el darrer kassa del mateix Ta\xc3\xbcs Melek i el seu Company, el xeic H\xc3\xa0ssan i un grup conegut com els "Quatre Misteris" (els noms dels quals tamb\xc3\xa9 varien segons les fonts), correspondrien als kasses recents dels altres \xc3\xa0ngels._NEWLINE_Els yazidites tamb\xc3\xa9 creuen en la reencarnaci\xc3\xb3 de les \xc3\xa0nimes menors i, com en el yarsanisme, utilitzen la met\xc3\xa0fora "canviar de camisa" (kir\xc4\x81s gehorrin) per a descriure el proc\xc3\xa9s, proc\xc3\xa9s que permet que les \xc3\xa0nimes millorin de vida en vida.\n_START_SECTION_\nPr\xc3\xa0ctiques\n_START_PARAGRAPH_\nEl yazidisme \xc3\xa9s una religi\xc3\xb3 b\xc3\xa0sicament de transmissi\xc3\xb3 oral i l\'idioma utilitzat \xc3\xa9s principalment el kurmanji (dialecte kurd del nord). Els seus practicants es consideren els descendents d\'Adam, per\xc3\xb2 no d\'Eva (d\'on haurien eixit la resta de pobles i religions), cosa que justifica llur comportament tancat sobre si mateix ("Hom no es converteix al yazidisme, es neix yazidita"). Practiquen el bateig, la circumcisi\xc3\xb3 i altres pr\xc3\xa0ctiques properes a l\'islam com el dejuni, pregar cinc cops al dia i efectuar un pelegrinatge._NEWLINE_Els yazidites tenen una organitzaci\xc3\xb3 social complexa: estan dividits en clans i tribus, per\xc3\xb2, sobretot, segons un sistema de castes amb funcions socials sancionades religiosament. Aquestes castes s\xc3\xb3n endog\xc3\xa0miques: est\xc3\xa0 prohibit casar-se entre membres de diferents castes i encara menys amb estrangers; si es transgredeixen aquestes prohibicions, hom \xc3\xa9s excl\xc3\xb2s de la comunitat. Aquest c\xc3\xa0stig \xc3\xa9s considerat com a terrible, ja que implica la fi de la reencarnaci\xc3\xb3 i que l\'\xc3\xa0nima no es podr\xc3\xa0 millorar m\xc3\xa9s._NEWLINE_Aquest antic sistema de castes va ser revisat pel xeic Ad\xc3\xad, que en va establir les regles actuals. Les tres castes principals s\xc3\xb3n les dels xeics, els pirs i els mirids. Les dues primeres s\xc3\xb3n de car\xc3\xa0cter sacerdotal, mentre que la tercera engloba la resta de la comunitat. Els membres de la casta dels xeics serien els descendents dels companys del xeic Ad\xc3\xad i es poden identificar per l\'origen \xc3\xa0rab dels ep\xc3\xb2nims tribals. Els pirs, d\'acord amb els ep\xc3\xb2nims dels seus clans, s\xc3\xb3n d\'origen kurd i provindrien dels primers seguidors locals d\'Ad\xc3\xad. A m\xc3\xa9s d\'aix\xc3\xb2, hi ha una s\xc3\xa8rie de c\xc3\xa0rrecs pol\xc3\xadtics i religiosos que depenen de la pertinen\xc3\xa7a a una casta, per\xc3\xb2 les seves funcions promouen l\'intercanvi i la interrelaci\xc3\xb3 entre si: al cim de la jerarquia hi ha el pr\xc3\xadncep o mir (emir); despr\xc3\xa9s hi ha el xeic Baba, equivalent yazidita del "papa", i per sota hi ha les classes sacerdotals compostes pels faquirs, els qewels i kotxeks._NEWLINE_El ritual m\xc3\xa9s important \xc3\xa9s el pelegrinatge anual de sis dies de durada a la tomba del xeic Ad\xc3\xad a Lalish, al nord de Mossul. Aquest mausoleu cont\xc3\xa9 santuaris dedicats als diversos kasses i dos rierols sagrats que es diuen Zamzam i Kaniya Sipi (el rierol blanc). Un yazidita ha d\'anar a Lalish almenys una vegada a la vida i aquells que habiten la regi\xc3\xb3 procuren anar-hi un cop l\'any, especialment durant el Festival de l\'assemblea, que se celebra cada tardor. Durant aquesta celebraci\xc3\xb3, els yazidites es banyen al riu, renten figures de Ta\xc3\xbcs Melek i encenen una multitud de llums sobre les tombes del xeic Ad\xc3\xad i d\'altres sants. Tamb\xc3\xa9 se sacrifica un bou, que simbolitza l\'arribada de la tardor i serveix per a implorar pluja durant l\'hivern, de manera que a la primavera seg\xc3\xbcent la vida reneixi. L\'any nou se celebra a la primavera, amb diversos rituals festius on no hi manquen els ous decorats.\n_START_SECTION_\nEscriptures\n_START_PARAGRAPH_\nMalgrat ser una religi\xc3\xb3 pr\xc3\xa0ctica i oral, el yazidisme t\xc3\xa9 diversos texts sagrats. Els m\xc3\xa9s importants s\xc3\xb3n el Kit\xc3\xaaba Cilwe (Llibre de la revelaci\xc3\xb3, en \xc3\xa0rab Kitab al-Jilw\xc3\xa0) i el Mi\xc5\x9fefa Re\xc5\x9f (Escriptura negra, en \xc3\xa0rab Maixaf Raix), per\xc3\xb2 tamb\xc3\xa9 hi ha els himnes als kasses (Qwels), poesia sagrada (Bayts), s\xc3\xbapliques (Duas) i relats o hist\xc3\xb2ries (Ch\xc3\xaerok). Aquestes obres semblen provenir de ben antic, per\xc3\xb2 aparentment van romandre ocultes o fins i tot algunes d\'elles sense escriure fins a principis del segle\xc2\xa0xx._NEWLINE_El Mi\xc5\x9fefa Re\xc5\x9f (el nom del qual provindria del mont Negre, on hauria estat escrit) explica la creaci\xc3\xb3 de l\'univers i parla dels set Grans \xc3\x80ngels, de l\'origen dels yazidites i de les lleis que han de seguir. El Kit\xc3\xaaba Cilwe seria un compendi de les ensenyances del xeic Ad\xc3\xad.\n_START_SECTION_\nEls yazidites\n_START_PARAGRAPH_\nEls yazidites s\xc3\xb3n kurds d\'origen que viuen a l\'Iraq, a la regi\xc3\xb3 de Mossul, amb algunes comunitats en regressi\xc3\xb3 a Arm\xc3\xa8nia, Ge\xc3\xb2rgia, Turquia i S\xc3\xadria. El gruix dels yazidites viu a l\'Iraq, on el seu nombre s\'estima en 200.000. Les principals comunitats s\xc3\xb3n a Xekhan, al nord-est de Mossul, i a Sinjar, a la frontera siriana a l\'oest de Mossul. Aquestes dues comunitats s\'han disputat la preemin\xc3\xa8ncia al segle\xc2\xa0xx (la de Sinjar \xc3\xa9s m\xc3\xa9s conservadora). A S\xc3\xadria viuen a la comarca d\'Al-Jazira i a les muntanyes Kurd-Dagh i es creu que podrien ser uns deu o quinze mil sense comptar els yazidites refugiats de l\'Iraq. A Turquia el 1982 ja nom\xc3\xa9s hi havia uns 30.000 yazidites i el 2009 en quedaven menys de 500, havent emigrat quasi tots a Europa (especialment a Alemanya); els que queden viuen a Tur Abd\xc3\xadn. Tamb\xc3\xa9 estan en regressi\xc3\xb3 les comunitats de Ge\xc3\xb2rgia (de 30.000 el 1980 a 5.000 el 2000) i Arm\xc3\xa8nia (uns 40.000 actualment); a R\xc3\xbassia el cens del 2002 donava 31.273 yazidites, la major part procedents de Ge\xc3\xb2rgia i Arm\xc3\xa8nia emigrats els darrers anys. A Alemanya s\'estima que n\'hi viuen 40.000, procedents la majoria de Turquia, i a Su\xc3\xa8cia uns 4.000. En altres pa\xc3\xafsos europeus hi ha comunitats d\'uns centenars, aix\xc3\xad com als Estats Units, al Canad\xc3\xa0 i a Austr\xc3\xa0lia, i en total serien uns 5.000. A tot el m\xc3\xb3n es creu que s\xc3\xb3n entre 300.000 i 900.000, segons les fonts.\n_START_SECTION_\nLa q\xc3\xbcesti\xc3\xb3 de l\'\xc3\xa8tnia\n_START_PARAGRAPH_\nHi ha hagut diversos intents de definir la identitat \xc3\xa8tnica dels yazidites com a diferent de la resta de kurds musulmans. El cas m\xc3\xa9s espectacular \xc3\xa9s quan el govern baasista a l\'Iraq els va declarar \xc3\xa0rabs. De fet, a part d\'alguns clans de parla \xc3\xa0rab, les comunitats yazidites parlen kurmanji com a llengua materna i les seves pr\xc3\xa0ctiques culturals s\xc3\xb3n totalment kurdes. Aix\xc3\xad, la majoria es consideren kurds i, a l\'Iraq, el govern a la Regi\xc3\xb3 Aut\xc3\xb2noma kurda aix\xc3\xad ho estipula. Al Caucas, per\xc3\xb2 (especialment a Arm\xc3\xa8nia), ser "kurd" s\'associa amb la pr\xc3\xa0ctica de l\'islam, per aix\xc3\xb2 molts yazidites van afirmar pert\xc3\xa0nyer a una \xc3\xa8tnia a part per a emfasitzar que professaven una altra religi\xc3\xb3. Amb tot, la polititzaci\xc3\xb3 de la q\xc3\xbcesti\xc3\xb3 kurda a Turquia i la influ\xc3\xa8ncia del PKK han fet que molts d\'aquests yazidites s\'hagin redefinit a si mateixos com a kurds. A la di\xc3\xa0spora, l\'\xc3\xa8tnia no es discuteix per\xc3\xb2 s\xc3\xad l\'origen de la religi\xc3\xb3: en el discurs nacionalista, el yazidisme \xc3\xa9s considerat com la "fe kurda original", una visi\xc3\xb3 que distingeix els kurds dels \xc3\xa0rabs i els turcs; a vegades tamb\xc3\xa9 se la presenta err\xc3\xb2niament com una forma de zoroastrisme o com un "culte dels \xc3\xa0ngels"; al Caucas, la hip\xc3\xb2tesi d\'or\xc3\xadgens babil\xc3\xb2nics es veu afavorida. Aquestes diferents interpretacions estan estretament vinculades amb les expressions d\'identitat i amb els diversos climes pol\xc3\xadtics imperants.\n_START_SECTION_\nPersecucions\n_START_PARAGRAPH_\nSobretot pel que fa als musulmans, el rol de demi\xc3\xbcrg de la divinitat principal d\'aquesta religi\xc3\xb3, Ta\xc3\xbcs Melek, ha estat sovint assimilat amb el de Llucifer o Satan\xc3\xa0s. Segons la mateixa mitologia yazidita, aquesta confusi\xc3\xb3 es presta efectivament, per\xc3\xb2 l\'\xc3\x80ngel Pa\xc3\xb3 s\'hi presenta com un \xc3\xa9sser bo que obeeix la voluntat expressada per D\xc3\xa9u, i no pas alg\xc3\xba que el vol contradir o desafiar; a m\xc3\xa9s, els yazidites consideren que el mal en tant que tal no existeix (no tenen cap mot equivalent a "dimoni" o "diable"), sin\xc3\xb3 que dep\xc3\xa8n exclusivament del comportament hum\xc3\xa0._NEWLINE_Basant-se en aquesta comprensi\xc3\xb3 sat\xc3\xa0nica del yazidisme, a m\xc3\xa9s del fet de no considerar els seus practicants com a "gent del llibre" i de no apreciar gens que venerin Yazid ibn Mu\xc3\xa0wiya, l\'Islam els ha perseguit de manera regular, provocant matances i destruccions de pobles i indrets sants, fins al punt que, segons els mateixos yazidites, se n\'han exterminat m\xc3\xa9s de 20 milions al llarg del temps._NEWLINE_Aquestes persecucions es van intensificar notablement sota l\'Imperi otom\xc3\xa0, quan es va establir que "si un musulm\xc3\xa0 mata un yazidita ser\xc3\xa0 recompensat per 72 verges a l\'altre m\xc3\xb3n".\n_START_SECTION_\nEstat Isl\xc3\xa0mic\n_START_PARAGRAPH_\nEl 3 d\'agost de l\'any 2014, dos mesos despr\xc3\xa9s d\'haver ocupat la ciutat iraquiana de Mossul, l\'Estat Isl\xc3\xa0mic (EI) va iniciar una ofensiva sobre Sinjar amb l\'objectiu d\'exterminar-ne la poblaci\xc3\xb3 yazidita. L\'atac es va desencadenar a primera hora, i la poblaci\xc3\xb3 local que es trobava a primera l\xc3\xadnia va intentar organitzar la defensa. En total, s\'estima que l\'EI hauria matat m\xc3\xa9s de 3000 yazidites i n\'hauria segrestat unes 6800. Desenes de milers van convertir-se en despla\xc3\xa7ades internes._NEWLINE_La massacre va ser reconeguda l\'any 2015 com a genocidi per les Organitzaci\xc3\xb3 de les Nacions Unides, malgrat que el sistema legal de l\'Iraq no reconeix els crims de lesa humanitat, ni preveu mesures de restauraci\xc3\xb3 i reconciliaci\xc3\xb3 entre els actors.'